Predkladacia správa

         Delegácia SR vedená predsedníčkou vlády SR sa dňa 21. júla 2011 zúčastnila mimoriadneho rokovania členských štátov eurozóny v Bruseli.
 
         Mimoriadne zasadnutie hláv štátov a vlád členských krajín eurozóny zvolal  predseda Európskej rady Herman Van Rompuy v nadväznosti na zhoršujúcu sa situáciu dlhovej udržateľnosti Grécka a hroziace rozšírenie dlhovej krízy do ostatných štátov eurozóny. Cieľom diskusie bolo predovšetkým dospieť k dohode o balíku pre Grécko.
         Lídri v spoločnom vyhlásení súhlasili s vytvorením ďalšieho programu pôžičky pre Grécko, a to za prispenia Medzinárodného menového fondu a na báze dobrovoľnej účasti súkromných investorov. Táto dohoda predpokladá celkovú výšku pomoci na úrovni 109 mld. eur. Piliermi nového programu pre Grécko budú nižšia úroková sadzba pre poskytnuté úvery a predĺženie splatnosti budúcich pôžičiek z EFSF. Jedným z najvýznamnejších rozhodnutí, ktoré sa od summitu očakávalo, bolo definovanie spôsobu zapojenia súkromného sektora do pomoci Grécku. Keďže finančný sektor prejavil ochotu dobrovoľne podporiť Grécko, lídri sa dohodli na jeho dobrovoľnej účasti na pôžičke, pričom čistý príspevok súkromného sektora by mal dosiahnuť 37 mld. eur do roku 2014. 
         Lídri eurozóny vyhlásili, že sú odhodlaní poskytovať aj naďalej podporu krajinám, na ktoré sa vzťahujú úspešne realizované programy, až kým opätovne nezískajú prístup na trh. Okrem toho, na základe rozhodnutia členských štátov sa v relevantných prípadoch začne uplatňovať dojednanie o kolateráli, aby bolo možné zohľadniť riziko, ktoré členským štátom,v súvislosti s poskytnutými zárukami, vzniklo. 
         Z mimoriadneho rokovania tiež vyplynul záväzok, že všetky členské štáty eurozóny budú prísne dodržiavať dohodnuté fiškálne ciele, zlepšia konkurencieschopnosť a budú sa zaoberať makroekonomickými nerovnováhami. Okrem krajín, na ktoré sa vzťahuje program, všetky krajiny znížia svoj deficit verejných financií pod 3% najneskôr do roku 2013. 
         Eurozóna okrem toho privítala taliansky rozpočtový balík, ktorý umožní zníženie deficitu pod 3% do roku 2012 a privítala tiež ambiciózne reformy Španielska. Zároveň vyzvala Komisiu a Európsku investičnú banku, aby vo všetkých krajinách, ktorých sa týka pomoc EÚ a Medzinárodného menového fondu, posilnili synergické efekty medzi úverovými programami a fondmi EÚ. 
         Členské štáty eurozóny na záver rokovania vyzvali predsedu Európskej rady Hermana Van Rompuya, aby na základe úzkej konzultácie s predsedom Komisie a predsedom Euroskupiny predložil do októbra 2011 konkrétne návrhy na skvalitnenie pracovných metód 
a posilnenie krízového riadenia v eurozóne.
 
         Materiál nemá priamy vplyv na verejné financie, hospodársku a podnikateľskú sféru, životné prostredie a zamestnanosť.